**DĖL DATOS RAŠYMO**

Data lietuviškuose tekstuose rašoma pradedant metais ir baigiant diena. Yra du datos rašymo būdai: **mišrusis** (ilgasis) ir **skaitmeninis** (trumpasis).

Rašant datą mišriuoju būdu po skaičiaus, žyminčio metus, nurodoma žodžio *metų* grafinė santrumpa *m.*, visas mėnesio pavadinimas kilmininko linksniu, skaičius, žymintis dieną, ir žodžio *diena* santrumpa *d.*, pvz., ***2025 m. balandžio 11 d.***

Atkreiptinas dėmesys į tai, kad tokiu būdu rašant datą mėnesio grafinės santrumpos *mėn.* nereikia. Patogumo dėlei santrumpa *mėn.* rašytina blankuose ir spauduose po mėnesiui įrašyti paliktos vietos. Taip pat svarbu nepamiršti, kad tarp skaitmenų ir grafinių santrumpų *m.* ir *d.* paliekami tarpai, pvz., *2024 m. kovo 19 d.*, *o* ne *2024m. kovo 19d.* Be to, vienaženkliai dienos skaitmenys rašomi be nulio priekyje, pvz., *2019 m. spalio 3 d.,* o ne *2019 m. spalio 03 d.*

Rašant datą skaitmenų grupėmis pirmieji keturi skaitmenys žymi metus, kiti du ‒mėnesį ir paskutiniai du ‒ dieną. Paprastai dokumentuose tarp skaitmenų grupių dedami brūkšneliai be tarpų, pvz.,
***2020-02-02***. Kitose kalbos vartojimo srityse datą rašant trumpuoju būdu metus, mėnesį ir dieną reiškiančios skaitmenų grupės skiriamos ir tarpeliais, pvz., ***2001 11 05***.Po skaitmeniniu būdu rašomos datos negali būti santrumpos *d.*, pvz., *2020-12-06*, o ne *2020-12-06 d.*

\_\_\_\_\_\_\_\_\_\_\_\_\_\_\_\_\_\_

Parengta pagal Valstybinės lietuvių kalbos komisijos informaciją ir leidinį „Lietuvių kalbos rašyba: taisyklės, komentarai, patarimai“ (autorės – Rasuolė Vladarskienė, Palmira Zemlevičiūtė),

Vilnius: Lietuvių kalbos instituto leidykla, 2022*.*